CELEX: 62008TN0058
Language: el
Date: 2008-02-08 00:00:00
Title: Υπόθεση T-58/08 P: Αναίρεση που άσκησε στις 8 Φεβρουαρίου 2008 η Επιτροπή των Ευρωπαϊκών Κοινοτήτων κατά της αποφάσεως που εξέδωσε το Δικαστήριο Δημόσιας Διοίκησης στις 27 Νοεμβρίου 2007 στην υπόθεση F-122/06, Roodhuijzen κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/38
            
         Αναίρεση που άσκησε στις 8 Φεβρουαρίου 2008 η Επιτροπή των Ευρωπαϊκών Κοινοτήτων κατά της αποφάσεως που εξέδωσε το Δικαστήριο Δημόσιας Διοίκησης στις 27 Νοεμβρίου 2007 στην υπόθεση F-122/06, Roodhuijzen κατά Επιτροπής
   (Υπόθεση T-58/08 P)
   (2008/C 92/77)
   Γλώσσα διαδικασίας: η γαλλική
   Διάδικοι
   
      Αναιρεσείουσα: Επιτροπή των Ευρωπαϊκών Κοινοτήτων (εκπρόσωποι: J. Currall και D. Martin)
   
      Αντίδικος κατ' αναίρεση: Anton Pieter Roodhuijzen (Λουξεμβούργο, Μεγάλο Δουκάτο του Λουξεμβούργου)
   Αιτήματα της αναιρεσείουσας
   Η αναιρεσείουσα ζητεί από το Πρωτοδικείο:
   
               —
            
            
               να αναιρέσει την απόφαση του Δικαστηρίου Δημόσιας Διοίκησης της 27ης Νοεμβρίου 2007 στην υπόθεση F-122/06, Roodhuijzen κατά Επιτροπής,
            
         
               —
            
            
               να απορρίψει την προσφυγή του A. P. Roodhuijzen,
            
         
               —
            
            
               να αποφασίσει ότι έκαστος διάδικος θα φέρει τα δικαστικά του έξοδα που αφορούν την παρούσα διαδικασία και τη διαδικασία ενώπιον του Πρωτοδικείου.
            
         Λόγοι αναιρέσεως και κύρια επιχειρήματα
   Με την παρούσα αίτηση αναιρέσεως, η Επιτροπή ζητεί την αναίρεση της αποφάσεως του Δικαστηρίου Δημόσιας Διοίκησης της 27ης Νοεμβρίου 2007, που εκδόθηκε στην υπόθεση F-122/06, Roodjuijzen κατά Επιτροπής, και με την οποία ακυρώθηκε η απόφαση της Επιτροπής με την οποία δεν αναγνωρίστηκε η σχέση συμβίωσης του προσφεύγοντος σχετικά με υπαγωγή στο σύστημα υγειονομικής ασφάλισης των Ευρωπαϊκών Κοινοτήτων.
   Προς στήριξη της αιτήσεως αναιρέσεως, η Επιτροπή προβάλλει τρεις λόγους αναιρέσεως.
   Με τον πρώτο λόγο, η Επιτροπή ισχυρίζεται ότι το Δικαστήριο Δημόσιας Διοίκησης αποφάνθηκε ultra vires κατά παράβαση του άρθρου 1, παράγραφος 2, του παραρτήματος VII του ΚΥΚ και κατά παραβίαση της αρχής της απαγορεύσεως των διακρίσεων, καθόσον απέρριψε τη σχετική επιχειρηματολογία του προσφεύγοντος και την αντικατέστησε με τη δική του χωρίς ωστόσο να παράσχει στην Επιτροπή τη δυνατότητα να απαντήσει και, συνεπώς, προσβάλλοντας τα δικαιώματα άμυνας της Επιτροπής.
   Ο δεύτερος λόγος αντλείται από πλάνη περί το δίκαιο όσον αφορά την ερμηνεία της εννοίας της «σχέσης συμβίωσης», όπως περιέχεται στο άρθρο 1, παράγραφος 2, του παραρτήματος VII του ΚΥΚ, η οποία παρέχει δικαίωμα υπαγωγής στο κοινή σύστημα υγειονομικής περίθαλψης για τον σύντροφο υπαλλήλου.
   Ο τρίτος λόγος, που προβάλλεται επικουρικώς, αντλείται από εσφαλμένη ερμηνεία της αρχής της απαγορεύσεως των διακρίσεων.